
Μία συναρπαστική και διαφωτιστική ιστορική μελέτη κυκλοφορεί 
από τις Εκδόσεις Παπαδόπουλος. 
Ο William McNeill ήταν ο πρώτος που συνειδητοποίησε ότι οι επιδημίες όχι μόνο δεν είναι περίοδοι αναστολής της εξέλιξης της ιστορίας, αλλά αποτελούν έναν από τους πιο δραματικούς επιταχυντές της. Όταν πρωτοεκδόθηκε το Λαοί και επιδημίες έγινε αμέσως μπεστ σέλερ γιατί πετύχαινε να ερμηνεύσει την εξέλιξη της ανθρωπότητας υπό νέο πλαίσιο: στη συγκεκριμένη περίπτωση, υπό τον αντίκτυπο των μολυσματικών ασθενειών σε λαούς και πολιτισμούς. 
Από την ευλογιά, που λύγισε τους αυτόχθονες κατοίκους της Αμερικής, μέχρι το σαρωτικό χτύπημα της βουβωνικής πανώλης στην Κίνα και τις ανατροπές που έφερε εμφάνιση του AIDS στη Δύση, στις αρχές της δεκαετίας του 1980, ο ΜcNeill παρακολουθεί τον αντίκτυπο των επιδημιών ως εναλλακτικών οπλικών συστημάτων: η αρρώστια μπορεί, πολλές φορές, να λυγίσει πολιτισμούς που δεν τους λυγίζουν ούτε τα όπλα.

Το βιβλίο Λαοί και επιδημίες δεν είναι ένα ζοφερό οδοιπορικό στις ασθένειες που έσπειραν τον θάνατο. Αντιθέτως, αποτελεί μια ιστορία προόδου της ανθρωπότητας, καθώς σε κάθε ασθένεια ανέβαινε τα σκαλιά της γνώσης για την ανθρώπινη συνθήκη, με τελικό σκοπό να πραγματώσει τους στόχους της και να δαμάσει τη φύση. 
Κωνσταντίνα Ε. Μπότσιου

Αν. Καθηγήτρια του Πανεπιστημίου Πελοποννήσου
Η σειρά ΠΑΓΚΟΣΜΙΑ ΚΑΙ ΣΥΓΧΡΟΝΗ ΙΣΤΟΡΙΑ περιλαμβάνει έργα Ελλήνων και ξένων συγγραφέων για την ελληνική, ευρωπαϊκή και παγκόσμια ιστορία με διεισδυτική και αδογμάτιστη ματιά. Οι αναζητήσεις του σήμερα συνδέονται με γεγονότα, ιδέες και δυναμικές του παρελθόντος. Η σειρά αναδεικνύει την Ιστορία ως ζωντανό κομμάτι των ταυτοτήτων και των αποφάσεων που συνοδεύουν τα βήματά μας στο παρόν και στο μέλλον.

	Ο συγγραφέας
Ο William H. McNeill (1917-2016) ήταν Καναδοαµερικανός ιστορικός, συγγραφέας πολλών βιβλίων και καθηγητής στο Πανεπιστήμιο του Σικάγου επί 40 χρόνια. Κατά τη διάρκεια του Β΄ Παγκοσμίου Πολέµου υπηρέτησε στον αµερικανικό στρατό και υπήρξε βοηθός στρατιωτικός ακόλουθος στις εξόριστες κυβερνήσεις της Ελλάδας και της Γιουγκοσλαβίας στο Κάιρο. Θεωρείται ένας από τους πιο πολυµαθείς ιστορικούς, µε ιδιαίτερο χαρακτηριστικό την παγκόσμια ματιά πάνω στην Ιστορία: ο McNeil πίστευε ότι την ιστορική αλήθεια δεν την προσεγγίζεις απαριθμώντας λεπτομερώς τα γεγονότα· αντίθετα, «η αλήθεια βρίσκεται στον μύθο, στη γενικευμένη αφήγηση που στρέφει την προσοχή στα κοινά στοιχεία που υπάρχουν μέσα στην πολυσύνθετη πραγματικότητα, αγνοώντας τις ασήμαντες διαφορές στις λεπτομέρειες». Έγραψε περισσότερα από 20 βιβλία και βραβεύτηκε µε το National Book Award των Ηνωµένων Πολιτειών, καθώς και µε το National Humanities Medal από τον πρόεδρο Μπαράκ Οµπάµα το 2010. Από τις Εκδόσεις Παπαδόπουλος κυκλοφορούν επίσης τα βιβλία του Η μεταμόρφωση της Ελλάδας μετά τον Β΄ Παγκόσμιο Πόλεμο, Επιδιώκοντας την ισχύ: Πόλεμοι, Τεχνολογία και Κοινωνίες από την αρχαιότητα έως σήμερα και Βενετία: Γέφυρα Δύσης και Ανατολής, 1087-1797.

